6 महीनों की कार्रवाई के बाद अर्श डल्ला समेत 12 के खिलाफ चार्जशीट; 10 की चल रही जांच
NIA Gangsters Terrorist Khalistani Nexus | Charge Sheet Against 12  राष्ट्रीय जांच एजेंसी (NIA) की खालिस्तान समर्थक संगठनों और पाक में बैठे आतंकियों के खिलाफ कार्रवाई करते हुए चार्जशीट दाखिल की है।
राष्ट्रीय जांच एजेंसी (NIA) ने खालिस्तान समर्थक संगठनों और पाक में बैठे आतंकियों के बीच चल रहे गठजोड़ के खिलाफ कार्रवाई करते हुए चार्जशीट दाखिल की है। 12 आरोपियों के खिलाफ दायर इस चार्जशीट में आतंकियों और गैंगस्टरों का नेटवर्क साफ दिखता है। 6 महीनों की जांच के बाद तैयार की गई इस चार्जशीट में NIA ने 4 राज्यों के 25 जिलों में 91 स्थानों पर छापेमारी की।
NIA का कहना है कि अभी इस मामले में दस अन्य लोगों के खिलाफ जांच चल रही है। इनमें कुछ नेताओं, गायकों और व्यापारियों को खत्म करने की योजना बनाने वाले भी शामिल थी। NIA की जांच में आरोपी अर्शदीप सिंह गिल उर्फ अर्श डल्ला के खालिस्तान टाइगर फोर्स के साथ संबंध भी सामने आए हैं। अर्श डाला पाक स्थित साजिशकर्ताओं के संपर्क में होने के अलावा कनाडा में स्थित खालिस्तानियों के संपर्क में भी था।
चार्जशीट में फंडिंग और सपोर्ट इन्फ्रास्ट्रक्चर का भी खुलासा
दिल्ली में दायर चार्जशीट गैंगस्टर-आतंकी नेटवर्क को खत्म करने के साथ-साथ उनकी फंडिंग और सपोर्ट इन्फ्रास्ट्रक्चर से संबंधित गिरोह का भी खुलासा करती है। आरोपी टारगेट किलिंग को अंजाम देने की साजिश रच रहे थे और आतंकवादियों के साथ मिल कर गहरी साजिश के तहत आतंकी गतिविधियों को अंजाम देने के लिए धन भी जुटा रहे थे।
अर्श डल्ला समेत 12 के खिलाफ कार्रवाई
NIA ने 12 आरोपियों के खिलाफ चार्जशीट दायर की है। जिनमें अर्श डल्ला, गौरव पटयाल, सुखप्रीत, कौशल चौधरी, अमित डागर, नवीन बाली, छोटू भट, आसिफ खान, जग्गा तख्तमल, तिल्लू ताजपुरिया, भुप्पी राणा और संदीप बराड़ के नाम शामिल हैं। उनके खिलाफ चार्जशीट 6 महीने की व्यापक खोज और विभिन्न संगठित अपराध समर्थन नेटवर्क के लगभग 100 सदस्यों की जांच के बाद दाखिल की गई है।
चार राज्यों में एक साथ चली जांच
NIA ने इस दौरान देश के 4 राज्यों पंजाब, हरियाणा, उत्तर प्रदेश और दिल्ली में 25 जिलों लुधियाना, जालंधर, मुक्तसर, मोगा, फिरोजपुर, बठिंडा, संगरूर व पटियाला, हरियाणा में गुरुग्राम, सिरसा, यमुनानगर, झज्जर, रोहतक व रेवाड़ी और आउटर दिल्ली में रोहिनी, द्वारका, नार्थ-वेस्ट, नार्थ ईस्ट दिल्ली, भागपत व बुलंदशहर और उत्तर प्रदेश में गाजियाबाद में कार्रवाई को अंजाम दिया।
भारी मात्रा में हथियार व कागजात किए गए जब्त
NIA ने छापेमारी में भारी मात्रा में आपत्तिजनक सामग्री बरामद की थी। NIA ने गिरोह के सदस्यों को शरण देने और उनके लिए हथियार जमा करने के लिए हरियाणा और पंजाब में विभिन्न स्थानों पर बनाए गए लोकेशनों का भी पता लगाया है।
छापों और तलाशी में लगभग 20 हथियार, 527 राउंड गोला बारूद, 195 डिजिटल उपकरण, 281 दस्तावेज आदि जब्त किए गए। अब तक सात एलओसी और 10 NBW जारी हो चुके हैं। इसके अलावा धारा 25 एलए (पी) अधिनियम के तहत तीन अचल संपत्तियों और तीन चल संपत्तियों को कुर्क/जब्त किया गया है।
म्यूजिक इंडस्ट्री व कबड्‌डी खिलाड़ी भी जुड़े
इस मामले में संगीत उद्योग, गायकों, कबड्डी खिलाड़ियों और वकीलों आदि के साथ गैंगस्टरों के संबंधों का भी पता चलता है। यह भी पाया गया है कि जेलों में बंद कई गैंगस्टरों के परिवार के सदस्य सलाखों के पीछे से जबरन वसूली की गतिविधियों को अंजाम देने में उनकी मदद कर रहे हैं। गैंगस्टरों के तौर पर शुरू हुए इस गुट ने पहले सिंडिकेट का रूप लिया और अब आतंकी संगठनों से मिल चुका है।